
[bookmark: TextBodyBegin]Az Európai Parlament,
	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2023. július 26-án Nigerben katonai puccsra került sor, amelyet követően az ország alkotmányos rendje felbomlott, és katonai juntát hoztak létre; 
[bookmark: _Hlk223973917]B.	mivel a puccs óta Bazoum elnököt és feleségét a hatalmon lévő junta tartja fogva, a jelentések szerint ügyvédhez vagy családtagjaikhoz való hozzáférés nélkül, és csak korlátozott orvosi ellátásban részesülnek; mivel állapotukról több mint egy éve nem hoztak nyilvánosságra ellenőrizhető információkat; 
C.	mivel az Állami Bíróság felfüggesztette Bazoum elnök elnöki mentelmi jogát, és a hatóságok megfogadták, hogy „hazaárulás” miatt büntetőeljárást indítanak ellene, ami halálbüntetés kiszabását is eredményezheti; 
[bookmark: _Hlk223973970]D.	mivel a junta szélesebb körű elnyomást alkalmaz, és egyre nagyobb mértékű korlátozásokat vezet be az emberijog-védőkre, a politikai ellenzékre, a civil társadalomra és a tömegtájékoztatás szabadságára vonatkozóan; mivel felfüggesztette az alkotmányt, és a vallásszabadságot fenyegeti; 
E.	mivel Nigerben és a Száhel-övezetben tovább romlik a biztonsági helyzet, mivel a dzsihádista csoportok halálos támadásokat hajtanak végre; 
F.	mivel a romló biztonsági helyzet és a súlyos éghajlati sokkhatások miatt a humanitárius helyzet jelentősen romlott, így közel egymillió ember kényszerült lakóhelyének elhagyására, továbbá hárommillióan szorulnak humanitárius segítségre, amit a nem kormányzati szervezetek tömeges feloszlatását és a főbb nemzetközi szereplők kiutasítását követően súlyosan korlátoztak; 
G.	mivel a nigeri fejlemények a Száhel-övezetben a demokratikus és emberi jogi visszaesés aggasztó, szélesebb körű regionális tendenciájának részét képezik; 
[bookmark: _Hlk223620995]1.	határozottan elítéli Bazoum demokratikusan megválasztott elnök, felesége és a puccs során fogva tartott minden más személy folyamatos, önkényes fogva tartását, és felszólít azonnali és feltétel nélküli szabadon bocsátásukra; 
2.	hangsúlyozza, hogy Niger az EU partnere a Száhel-övezetben az együttműködés különböző területein; hangsúlyozza, hogy a puccs óta a nigeri helyzet romlott, és nőttek a biztonsági kockázatok, beleértve az ember- és fegyverkereskedelmet, valamint a Száhel-övezeten belüli irreguláris migrációs áramlásokat; 
3.	elítéli a politikai szereplők, az újságírók és a civil társadalom elnyomását, és felszólítja a nigeri hatóságokat, hogy gyorsítsák fel a demokratikus rend helyreállításának folyamatát, beleértve a politikai pártok visszaállítását, valamint a szabad és tisztességes választások megszervezését; 
4.	hangsúlyozza annak fontosságát, hogy biztosítsák az uniós humanitárius segélyek és alapvető szolgáltatások folyamatos célba juttatását és hozzáférhetőségét a nigeri konfliktus sújtotta területeken;
5.	mély aggodalmát fejezi ki Niger azon bejelentett szándéka miatt, hogy kilép a Nemzetközi Büntetőbíróságból; sürgeti a nigeri hatóságokat, hogy tartsák be a nemzetközi jogot; 
6.	mély aggodalmát fejezi ki a Száhel-övezetben tapasztalható romló biztonsági és humanitárius helyzet miatt, és hangsúlyozza, hogy a demokratikus legitimitás, az elszámoltatható kormányzás és az emberi jogok tiszteletben tartása elengedhetetlen a bizonytalan helyzet kezeléséhez és a polgári lakosság védelméhez; 
7.	felhívja az alelnököt/főképviselőt, a tagállamokat, az Afrikai Uniót és a nemzetközi közösséget, hogy fokozzák diplomáciai erőfeszítéseiket Bazoum elnök szabadon bocsátásának biztosítása érdekében; 
8.	utasítja elnökét, hogy továbbítsa ezt az állásfoglalást a Bizottságnak, a Tanácsnak, az alelnöknek/főképviselőnek, az Afrikai Uniónak, az ECOWAS-nak, valamint Niger hatóságainak és a Száhel-államok Szövetségének.

